ལན།ང་ཚོས་ད་ལྟའི་བོད་ཀྱི་དཀའ་རྙོག་ཚང་མ་སེལ་ཐུབ་མཁན་གྱི་བཀའ་ཁྲི་ཞིག་ཡོང་རྒྱུར་རེ་བ་རྒྱག་མི་རུང་མོད།བཀའ་ཁྲི་དེས་འཇོན་ན་མ་འཇོན་ན་མང་ཚོགས་ལ་སྐད་ཆ་དྲང་པོར་བཤད་རྒྱུ་དེ་མིག་སྔའི་ལས་འགན་དང་པོ་རེད་བསམ།དཔེར་ན་བོད་གཞིས་བྱེས་གཉིས་ལ་རེ་བ་མེད་སར་རེ་སྟོང་རྒྱག་ཏུ་བཅུག་ནས་ཅང་མེད་ནའང་ཡོད་མདོག་མདོག་དང་།ཅང་མི་ཤེས་ནའང་ཤེས་མདོག་མདོག་ཅིག་མི་བྱེད་རྒྱུ་བྱུང་ན།གལ་སྲིད་གཞི་རྩའི་འཐབ་རྩོད་ལ་ཕན་ཐོག་མ་བྱུང་ན་བཙན་བྱོལ་གཞུང་སྒོ་རྒྱག་དགོས་ཀྱང་རྒྱག་ཐུབ་མཁན་ཞིག་དགོས་མོད།ཡིན་ནའང་ང་ཚོས་བཀའ་ཁྲི་མ་མཐོང་གོང་ནས་ཁོས་འདི་བསྒྲུབ་དགོས་ཀྱི་འདུག་གན་བསྒྲུབ་དགོས་ཀྱི་འདུག་ཅེས་ཆ་རྐྱེན་མང་པོ་བཏོན་ན་དེ་ཡང་མཚོ་ཁའི་ཤིང་ར་ཟེར་བའི་དཔེ་རེད།དེ་བས་བཀའ་ཁྲི་དེས་ཅི་ཞིག་བསྒྲུབ་ཐུབ་མིན་ལ་མི་ལྟ་བར།མི་དེར་ཆེས་མ་མཐའི་ཆ་རྐྱེན་གཞི་རིམ་མི་གཤིས་ལ་ངེས་ཤེས་ཡོད་མཁན་ཞིག་ཡིན་དགོས་རྒྱུ་གལ་ཆེན་པོ་རེད།ཆགས་བཞག་ན།པཎ་ཆེན་རིན་པོ་ཆེ་དང་ང་ཕོད་སོགས་ཀྱིས་དགྱ་ནག་གི་རྩ་ཁྲིམས་འོག་འདུག་གི་ཡིན་ལབ་ན།དེ་ཚོ་རྒྱལ་བཙོང་བ་རེད་མདོག་མདོག་དང་།སྡེ་ཟམ་གདོང་ཚང་གིས་དེ་ལྟར་གསུངས་ན་རྒྱལ་གཅེས་པ་རེད་མདོག་མདོག་ལྟ་བུ།ད་དུང་ཨ་ཐར་དག་ཞིང་པོ་དང་།བྲའུ་དཔོན་སོགས་ཀྱིས་བོད་སོག་ལས་ཁུངས་ཀྱི་ཕོགས་ཟས་ན་རྒྱལ་བཙོང་པ་རེད་མདོག་མདོགགཞན་ཁ་ཤས་ཀྱིས་བོད་སོག་ལས་ཁུངས་ཀྱི་དངུལ་བླངས་ན་དེ་འགྲིག་གི་ཡོད་པ་ལྟ་བུ།ད་ལྟ་ང་ཚོས་འདེམ་རྒྱུའི་བཀའ་ཁྲི་དེར་མ་མཐར་ཡང་རང་གི་བྱ་སྤྱོད་ཐད་ཆེས་སྤྱིར་བཏང་གི་གཏན་ཚིགས་འདི་དག་དང་མཐུན་མིན་ཤེས་མཁན་ཞིག་མ་བྱུང་ཚེ།དེ་འདྲའི་བཀའ་ཁྲི་ཞིག་བོད་མི་མང་ལ་ཡོད་པ་ལས་མེད་ན་ཡག་གི་རེད་འདོད།